En bileksplosion i Reyhanli i det sydlige Tyrkiet nær grænsen til Syrien har kostet to mennesker livet.

Det oplyser det officielle nyhedsbureau Anadolu.

Præsident Recep Tayyip Erdogan siger, at det var en bombeeksplosion, skriver Reuters.



De første undersøgelser viser, at det kan have forbindelse til terror, oplyser han.

Eksplosionen skete 750 meter fra et lokalt regeringskontor.



Adskillige ambulancer og politibiler er sendt til stedet.

En bilbombe i Reyhanli kostede 52 mennesker livet i 2013. Mange af de dræbte var syriske flygtninge.

Dengang sagde Tyrkiet, at det var den syriske efterretningstjeneste, som stod bag.



/ritzau/AP